  Майя Бывальцева Саха (Якутия) Элькунысь Кун Собранилэн калык депутатэз Мария Христофорова Ижкарын кӧня ке пумиськонъёс ортчытӥз. Со сярысь Удмуртиысь печатья но калыке ивортодэт вӧлмытонъя агентство ивортэ. 2020-тӥ арын Удмуртиын «Пять лучших этнических СМИ России» куинетӥез вожвылъяськон ортчоз. Солы улосвыллэн тӧроез Александр Бречалов дурбасьтӥз. Мария Христофорова Удмуртиысь печатья но калыке ивортодэт вӧлмытонъя агентстволэн кивалтӥсеныз Александр Валовен пумиськиз, «Удмурт дунне» газетлэн редакцияз элькунысь йӧскалык газет-журналъёслэн кивалтӥсьёсынызы кенешиз. Милям туж трос огкадез, одӥг кадь ужпумъёсмы – кызьы анай кылын потӥсь ивор вӧлмытӥсь ёзэсъёсты утёно, кагаз вылын потӥсь газет-журналъёсты лыдӟисьёслэсь лыдзэс возьыны, кызьы Россиысь Почтаен кусыпъёсты радъяны, цифровизация вакытэ ужаны но быгатонлыко журналистъёсты возьыны, выль тодон-валанъёс басьтыса, соос азинлыко мед луыны быгатозы шуыса Мария Христофорова, Саха (Якутия) Элькунлэн Кун Собраниысьтыз калык депутатОзьы ик со Удмуртиысь Кун Кенешлэн тӧроеныз Алексей Прасоловен но элькун парламентысь тодосъя, дышетонъя, лулчеберетъя, йӧскалык, егитъёсын ужан политикая но спортъя ялан ужась ӧрилэн кивалтӥсеныз Татьяна Ишматоваен пумиськылӥз. Кун Кенешын со «Земский журналист» кун программаез кылдытон сярысь кичӧлтонэныз тодматӥз. Ужкагаз гурт ёросъёсын ивортодэт вӧлмытӥсь муниципал ёзэсъёсын ужаны мылкыд карем журналистъёслы юрттыны быгатоз. Мария Христофоровалэн чакламезъя, программа улсын гуртэ выжись журналистъёслы котырзэ нуыны юрттыны луысал, нош, кылсярысь, вить ар ужамез бере, улон интылы коньдон висъяны. Мария Христофорова элькунысь депутатъёслэсь «О патриотическом воспитании граждан в Удмуртии» катэз кутонъя кичӧлтонзэс дунъяз но Саха Элькунын но сыӵе катэз юнматон атыкай музъемез гажан мылкыд пыӵатон сӧзнэтэз азинтыны умой луонлык сётоз шуыса пусйиз. ВАТСАН Мария Николаевна Христофорова - «Издательский дом «Ил Тумэн» автоном ужъюртлэн кивалтӥсез, валтӥсь редакторез, «Медиагруппа Стим» огазеяськонлэн кивалтӥсезлэн воштӥсез. Саха (Якутия) Элькунысь Кун Собранилэн (Ил Тумэн) калык депутатэз, тодосъя, дышетонъя, лулчеберетъя, ивортодэт вӧлмытон ёзэсъёсъя но мер огазеяськонъёслэн ужъёссыя комитетлэн кивалтӥсезлэн воштӥсез, «Деловая Россия» огазеяськонлэн Якутиысь ёзэтаз масс-медиа но калыкен кусыпъёсъя комитетлэн кивалтӥсез, Саха (Якутия) Элькунысь но Россиысь вузкаронъя но промышленностья палатаослэн ёзчизы, Саха (Якутия) Элькунысь тазалыкез утёнъя министерство бордын ужась Мер кенешлэн ёзчиез. Тодэ вайытом, «Пять лучших этнических СМИ России» вожвылъяськонлэсь киысь кие ветлӥсь кубокез Удмуртилы кылем арын «Вся Россия - 2019» XXIII форумын сётӥзы. Миым вожвылъяськонэ Россиысь 16 улосвылъёсысь 20 кылъёсын потӥсь 51 изданиос пыриськизы.  Тегъёс: Мерлык Ижкар СМИ Удмуртия йӧслыкъёс Печатьянокалыкеивортодэтвлмытонъяагентство  